Tuks is die nuwe Varsitybeker kampioen | Centurion Rekord
Tuks is die nuwe Varsitybeker kampioen
Tukkies is die Varsitybeker kampioen van 2017, nadat hulle Maties Maandagaand in Pretoria in 'n klipharde eindstryd geklop het.
Pote Human se Tukkies is Maandagaand as nuwe kampioen van die Varsitybeker gekroon toe hulle die perfekte eindstyrd taktiek toegepas het om Maties met 28-21 te klop.
Daar is sedert vroegmiddag ook groot fees gevier in die Tuks rugbystadion, want die kompetisie se tiende verjaardag is terselfdertyd gevier.
Soos te wagte het die wedstryd baie intens en teen 'n enorme tempo begin. Daar is van die afskop af aangeval en Tuks het sommer vroeg gevaarlik gelyk as hulle die bal lug gee.
Maties het egter besit omgekeer en effens teen die verloop van spel het die slot Janco Venter 'n kort aangee reg voor die pale raakgevat om deur te storm vir die eerste drie van die wedstryd na net vyf minute se spel. Die beweging het in Maties se eie helfte begin en die drie was sewe punte werd.
Vyf minute later het die tuisspan teruggeslaan met 'n drie van hul eie. Dit was die kaptein, Chris Massyn, wat 'n dryfbeweging kon afrond.
Hierna het 'n hewige armdruk stryd begin en nie een van die twee spanne wou 'n duim vir hul opponente terugstaan nie.
Tukkies het 'n hele paar realistiese kanse geskep om te druk, maar dit wou lyk of hulle by die Bulls aangesteek het. Hulle het telkemale tot in die kwartgebied gevorder, maar kon weens ongedwone foute net nie afrond nie.
Die telbord is intussen aan die gang gehou met strafdoele. Na twee strafdoele aan elke kant was die rustydtelling 15-13 in die guns van die manne uit Stellenbosch.
Die keerpunt in die wedstryd was Divan Rossouw se drie sowat 10 minute na rustyd. Rossouw (buitesenter) het 'n perfekte steekskoppie van Tinus de Beer opgevolg, die bal het vir hom reg gespring en hy kon van die halflyn af deurnael om onder die pale te druk.
Tuks was hierna vir die eerste keer in die wedstryd voor op die telbord en hulle het die feit dat hulle twee puik losskakls in hul agterlyn gekies het, tot hul voordeel gebruik. Tinus de Beer (losskakel) en Joshua Stander (binnesenter) het Maties op die agtervoet gehou met slim skopwerk. Tuks se puik verdediging hiermee saam het die gevolg gehad dat die Kapenaars nooit weer momentum kon opbou nie.
Tuks het ook voorlangs begin oorheers en sodoende die lewe stadig maar seker uit Maties gepers. Hulle is tot foute gedwing en De Beer kon die res doen deur die telbord aan die gang te hou met strafdoele.
Met hierdie oorwinning het Tukkies hul derde titel in die kompetisie gewen, wat hulle nou saam met Maties die suksesvolste spanne in die tienjarige geskiedenis van die toernooi maak.
TUKKIES: 28 Drieë: Chris Massyn, Divan Rossouw (7 punte). Doelskoppe: Tinus de Beer (2). Strafdoele: Tinus de Beer (4)
MATIES: 21 Drieë: Janco Venter (7 punte). Doelskoppe: Chris Smith (1). Strafdoele: Chris Smith (3), Tiaan Swanepoel (1).